27.12.2022
SK
Úradný vestník Európskej únie
C 493/157 Streda 8. júna 2022
26.
víta nové pravidlá týkajúce sa poplatkov vlastníkov plavidiel a dúfa, že tieto a ďalšie zlepšenia protokolu, a to vrátane možnosti plavidiel EÚ vyložiť za výnimočných okolností úlovok v iných ako mauritánskych prístavoch, povedú k lepšiemu využívaniu dostupných rybolovných možností v budúcnosti; 27. víta a uznáva, že majitelia plavidiel z Únie s mraziarenskými zariadeniami na pelagické druhy a plavidiel na lov kreviet, ktoré lovia na základe protokolu, ako poplatok v naturáliách, by mali naďalej prispievať k politike distribúcie rýb ľuďom v núdzi tým, že vyhradia 2 % úlovkov pelagických druhov, ktoré boli preložené na inú loď alebo vylodené na konci plavby, Národnej spoločnosti na distribúciu rýb (Société nationale de distribution de poisson – SNDP); konštatuje, že miestna spotreba rýb v Mauritánii rastie; vyzýva Komisiu a mauritánske orgány, aby zabezpečili, že tento príspevok sa skutočne dostane k obyvateľstvu a neskončí v továrňach na výrobu rybej múčky; 28. zdôrazňuje záväzok uplatňovať zásady a práva MOP v prípade všetkých rybárov na plavidlách EÚ s cieľom odstrániť diskrimináciu v zamestnaní a povolaní; domnieva sa, že toto uplatňovanie by sa malo monitorovať; 29. víta zamestnávanie kvalifikovaných mauritánskych námorníkov na plavidlách EÚ na základe zmlúv, ktoré sú v súlade s normami MOP a zahŕňajú sociálne poistenie; vyzýva, aby sa vyvinulo väčšie úsilie o zamestnávanie praktikantov s cieľom zvýšiť počet kvalifikovaných osôb v odvetvovom programe; 30. vyzýva Komisiu, aby dohody o partnerstve v odvetví udržateľného rybárstva zahrnula ako kľúčový prvok do partnerstva EÚ s Afrikou; 31. víta projekty financované z rozvojovej pomoci EÚ v Mauritánii, ako je Promopeche, ktorý je zameraný na tvorbu pracovných miest a odbornú prípravu mladých ľudí v oblasti tradičného rybolovu; vyzýva Komisiu, aby zlepšila súlad a konzistentnosť medzi dohodou o partnerstve v odvetví udržateľného rybárstva a cieľmi OSN v oblasti udržateľného rozvoja; 32. zdôrazňuje, že rybolov vrátane maloobjemového rybolovu je dôležitým odvetvím hospodárstva Mauritánie a má zásadný význam z hľadiska hospodárskeho rozvoja krajiny, potravinovej bezpečnosti, výživy a pracovných príležitostí, najmä pre ženy a mladých ľudí, ako aj z hľadiska zabezpečenia inkluzívneho a udržateľného hospodárskeho rozvoja pre všetkých; podporuje preto opatrenia na výrazné zvýšenie odolnosti miestnych aktérov vrátane malých rodinných podnikov a pobrežných komunít voči dôsledkom zmeny klímy a erózie pobrežia; trvá na tom, že investície do rybárstva musia byť jasne v súlade s cieľmi OSN v oblasti udržateľného rozvoja a nesmú ohrozovať potreby pobrežných komunít; trvá na tom, že finančný príspevok stanovený v novej dohode by sa mal rozdeliť tak, aby sa zohľadnila hlavná úloha pobrežných komunít; 33. vyzýva na podporu miestneho a regionálneho hospodárskeho rozvoja a posilnenie pobrežných komunít, ktoré sú závislé od morských zdrojov, a preto musia byť plne zapojené do riadenia morských a pobrežných oblastí; pripomína, že obnovou morskej a pobrežnej biodiverzity sa podporujú pobrežné komunity a prispieva sa k zmierňovaniu zmeny klímy a adaptácii na ňu; zdôrazňuje potrebu pravidelných konzultácií s pobrežnými komunitami počas celého procesu vykonávania; 34. uznáva, že trhy a výrobcovia v EÚ sú závislí od dovozu rýb okrem iného i z Mauritánie, aby sa zaručila dostupnosť potravín pre spotrebiteľov v EÚ; 35.
žiada, aby sa ďalšie úsilie EÚ v rámci tejto dohody o partnerstve v odvetví udžateľného rybárstva zameralo na ukončenie škodlivých a neudržateľných dotácií na ryby v rámci Svetovej obchodnej organizácie a iných medzinárodných orgánov, pričom osobitnú pozornosť treba venovať nezákonnému rybolovu; 36. žiada, aby sa v odvetví rybárstva v Mauritánii a jej okolí dodržiavalo a riadne uplatňovalo právne acquis EÚ vrátane rozsudkov Súdneho dvora EÚ; 37. poveruje svoju predsedníčku, aby postúpila toto uznesenie Rade, Komisii, vládam a parlamentom členských štátov a vláde a parlamentu Mauritánskej islamskej republiky.